
RAPORT

asupra propunerii legislative pentru prorogarea termenului prevăzut la art.7 din Legea nr.290/2003 privind acordarea de despăgubiri sau compensaţii cetăţenilor români pentru bunurile proprietatea acestora sechestrate, reţinute sau rămase în Basarabia, Bucovina de Nord şi Ţinutul Herţa, ca urmare a stării de război şi a aplicării Tratatului de pace între România şi Puterile Aliate şi Asociate, semnat 
la Paris la 10 februarie 1947
În conformitate cu prevederile art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru prorogarea termenului prevăzut la art.7 din Legea nr.290/2003 privind acordarea de despăgubiri sau compensaţii cetăţenilor români pentru bunurile proprietatea acestora sechestrate, reţinute sau rămase în Basarabia, Bucovina de Nord şi Ţinutul Herţa, ca urmare a stării de război şi a aplicării Tratatului de pace între România şi Puterile Aliate şi Asociate, semnat la Paris la 10 februarie 1947, trimisă cu adresa nr.P.L.X. - 744 din 28 decembrie  2004, înregistrată sub nr.31/1101 din  28 decembrie  2004.
Potrivit prevederilor art.75 din Constituţia României, republicată şi ale art.86 alin.3 punctul 1 din Regulamentul Camerei Deputaţilor, în cazul acestui iniţiative legislative Camera Deputaţilor este Cameră decizională.
În calitatea sa de primă Cameră sesizată, Senatul a respins propunerea legislativă în şedinţa sa din 6 decembrie 2004.

Consiliul legislativ a avizat favorabil propunerea legislativă, conform avizului nr.1643/6.10.2004.

Guvernul, în punctul său de vedere, înregistrat la Senat sub nr.742/9.11.2004, a susţinut adoptarea propunerii legislative, cu observaţia că legea trebuie promulgată şi publicată până la data expirării termenului din art.7 al Legii nr.290/2003, respectiv 14 noiembrie 2004.

Propunerea legislativă are ca obiect de reglementare prorogarea, până la data de 1 martie 2005, a termenului de procurare a dovezilor dreptului lor de proprietate, prevăzut la art.7 din Legea nr.290/2003, de către persoanele îndreptăţite la despăgubiri sau compensaţii pentru bunurile sechestrate, reţinute sau rămase în Basarabia, Bucovina de Nord şi Ţinutul Herţa, ca urmare a stării de război, semnat la Paris la 10 februarie 1947.
Propunerea legislativă face parte din categoria legilor ordinare.

În conformitate cu prevederile art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă în şedinţa din 24 ianuarie 2005. La lucrările comisiei au participat, în calitate de invitaţi, domnii Remus Baciu şi Vasile Rusu – secretari de stat la Cancelaria Primului Ministru. 
La dezbaterea acestui proiect de lege au participat 17 deputaţi din cei 21 de membrii ai Comisiei juridice, de disciplină şi imunităţi.

Analizând propunerea legislativă, comisia a apreciat că ea nu poate fi acceptată din următoarele considerente:

- prin propunerea legislativă, iniţiatorul urmăreşte prorogarea termenului prevăzut la art.7 din Legea nr.290/2003 până la data de 1 martie 2005, având în vedere că, între timp Guvernul a emis Ordonanţa de urgenţă nr.87/2004 pentru prorogarea termenului prevăzut la art.7 până la data de 14 mai 2005, propunerea legislativă a rămas fără obiect;

- proiectul de lege pentru aprobarea O.u.G nr.87/2004 face obiectul raportului de admitere al Comisiei juridice şi se află pe ordinea de zi a Camerei Deputaţilor;

- potrivit normelor de tehnică legislativă, prevăzute în Legea nr.24/2004, republicată, este interzisă instituirea aceleiaşi reglementări în două sau mai multe acte normative (art.15).

În urma dezbaterii în comisiei, s-a hotărât, în unanimitate să se propună plenului Camerei Deputaţilor respingerea iniţiativei legislative.

PREŞEDINTE,                                           SECRETAR,
            Sergiu Andon                                  Cristian Sorin Dumitrescu
consilier

